เอสซีบีเตรียมเปลี่ยนเอ็มดีไทยพาณิชย์นิวยอร์คไลฟ์
ผู้ถือหุ้นอนุมัติ &#8220;ไทยพาณิชย์&#8221; ซื้อไทยพาณิชย์นิวยอร์คไลฟ์ ประกันชีวิต &#8220;กรรณิกา&#8221; เตรียมเปลี่ยนเอ็มดี ดัน &#8220;บัณฑิต&#8221; รองกรรมการผู้จัดการใหญ่อาวุโสขึ้นแท่น
16 มี.ค. 2554

ผู้ถือหุ้นอนุมัติ “ไทยพาณิชย์” ซื้อไทยพาณิชย์นิวยอร์คไลฟ์ ประกันชีวิต “กรรณิกา” เตรียมเปลี่ยนเอ็มดี ดัน “บัณฑิต” รองกรรมการผู้จัดการใหญ่อาวุโสขึ้นแท่น
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ธนาคารได้เรียกประชุมวิสามัญผู้ถือ เพื่อขอซื้อกิจการบริษัท ไทยพาณิชย์นิวยอร์คไลฟ์ ประกันชีวิต โดยผู้ถือหุ้นเห็นชอบ และให้เข้าซื้อกิจการ ซึ่งหลังจากนี้ธนาคารจะแต่งตั้งให้นายบัณฑิต เจียมอนุกูลกิจ รองกรรมการผู้จัดการใหญ่อาวุโส ขึ้นเป็นกรรมการผู้จัดการใหญ่ เพื่อให้โอกาสคนไทยได้ขึ้นมาเป็นผู้บริหาร 
นางกรรณิกา กล่าวว่า ปีนี้รายได้และค่าใช้จ่ายของธนาคารจะแตกต่างจากปีก่อน เพราะธนาคารได้เข้าซื้อไทยพาณิชย์นิวยอร์คไลฟ์ ประกันชีวิต ซึ่งคาดว่าไตรมาสแรกจะมีผลด้านค่าใช้จ่ายในทันที ขณะที่การนำบริษัทออกจากตลาดหุ้น ยังไม่มีแผน
ทั้งนี้ในหนังสือบอกกล่าวผู้ถือหุ้น ธนาคารได้ชี้แจงเหตุผลในการซื้อหุ้นจากบริษัท นิวยอร์คไลฟ์ อินเตอร์เนชั่นแนล และบริษัท พีเอ็มซีซี(ประเทศไทย) รวมทั้งสิ้น 31,475,017 หุ้น หรือ 47.33% ของทุนชำระแล้ว ในราคารวม 8,400 ล้านบาท หรือ 266.89 บาทต่อหุ้น เพราะบริษัท นิวยอร์คไลฟ์ ประกันชีวิต มีตำแหน่งทางการตลาดที่แข็งแกร่ง โดยมีส่วนแบ่งทางการตลาดอยู่ใน 5 อันดับแรกของธุรกิจประกันชีวิตในประเทศ และมีส่วนแบ่งการตลาดในช่องทางการจำหน่ายผ่านธนาคาร(แบงก์แอสชัวรันด์) เป็นอันดับ 1 ขณะที่ผลประกอบการของบริษัทในดัานการเติบโตของเบี้ยประกันภัยรับยังสูงกว่าค่าเฉลี่ยของอุตสาหกรรม
ขณะเดียวกันรายได้เบี้ยประกันภัยรับของธุรกิจประกันชีวิตในประเทศไทยมีการเติบโตสูงมาก ระหว่างปี 2545-2553 มีอัตราการเติบโตเฉลี่ยปีละประมาณ 12.7% ขณะที่อัตราการทำประกันชีวิตต่อผลิตภัณฑ์มวลรวมประชาชาติของไทย(จีดีพี) ยังอยู่ในระดับต่ำเมื่อเทียบกับประเทศอื่นในภูมิภาคที่มีการพัฒนามากกว่า จึงคาดว่าอัตราการทำประกันชีวิตน่าจะเพิ่มขึ้นควบคู่ไปกับจีนดีของประเทศในปีต่อ ๆ ไป
นางกรรณิกา กล่าวว่า การเข้าซื้อหุ้นครั้งนี้จะทำให้ธนาคารมีสินทรัพย์เพิ่มขึ้น 6 หมื่นล้านบาท ขณะที่ความคืบหน้าการขายบริษัทเงินทุน(บง.) สินอุตสาหกรรมนั้น หลังจากได้ยกเลิกการซื้อขายให้กับธนาคารไทยเครดิต เพื่อรายย่อย ก็อยู่ระหว่างพิจารณาประกาศขายหุ้นบง.สินอุตสาหกรรมอีกครั้ง แต่ขณะนี้ยังไม่มีรายใดติดต่อขอซื้อมายังธนาคาร ซึ่งธนาคารก็ไม่ได้ปิดโอกาสการเข้าซื้อจากธนาคารไทยเครดิต เพื่อรายย่อย หากต้องการกลับมาซื้อใหม่ เพราะเหตุที่ต้องล้มการซื้อขายครั้งก่อนหน้า เนื่องจากตกลงในรายละเอียดไม่ได้
ทั้งนี้ธนาคารแห่งประเทศไทย(ธปท.) มีความเข้าใจว่า ไม่ใช่ธนาคารไม่ต้องการขายหุ้น แต่ติดรายละเอียดบางอย่าง
ขณะที่ภาพรวมสินเชื่อของธนาคารในปีนี้ ยังคงเป้าหมายการเติบโตไว้ที่ 10-12% แต่แนวโน้มทั้งปีก็น่าจะปล่อยสินเชื่อได้มากกว่าเป้าหมายที่วางไว้ เพราะเริ่มตั้งแต่ต้นปี สินเชื่อไปได้ดีทั้งกลุ่มลูกค้าขนาดใหญ่ เอสเอ็มอี และรายย่อย ขณะนี้มีเพียงสถานการณ์ในญี่ปุ่นที่ต้องติดตาม